BSC-LT/ACAData huggingface dataset:
[ca] Un dels debats que sovint oblidem és el de la intencionalitat educativa, el de les finalitats de l'educació. Des del nostre punt de vista, l'educació per la justícia global i ambiental i la transformació social han de ser un eix que travessi tots els aspectes del currículum, també el de les matèries STEM. Una de les mirades més interessants per fer-ho en l'actualitat és la que fa l'ecofeminisme per la manera com imbrica l'ecologisme social amb el feminisme. A la segona sessió de la primera escola d'estiu que organitzà el grup de treball EduglobalSTEM vam gaudir amb les reflexions de la Yayo Herrero. Aquest article descriu les reflexions i experiències fruit d'aquella jornada.

[en] One of the debates usually forgotten in education is that of the intentionality, that it, the aims of education. From our point of view, the aim of education for global and environmental justice, and for social transformation, must be central to the whole curriculum, including the STEM subjects. One of the most interesting current views to do so is provided by the ecofeminism approach, which entangles social ecologism and feminism. At the second session of the first summer school that the teachers' group EduglobalSTEM organized, we enjoyed the reflections shared by Yayo Herrero. This article describes these reflexions and experiences resulting from that event.
[ca] Tot el que ha suposat l'ascens del Girona FC a Primera Divisió, no s'entendria sense la tasca dels periodistes. A partir d'una aproximació al Periodisme Esportiu i a l'evolució del club blanc-i-vermell fins al dia d'avui, el treball culmina amb la producció i realització d'un reportatge titulat "L'Orgull Gironí desperta amb l'estrena a la Primera Divisió". El reportatge té la intenció de reivindicar l'important paper que han tingut l'equip, l'afició i la ciutat en l'estrena del Girona a la màxima categoria de la Lliga espanyola.

[en] All what the promotion of Girona FC to the First Division has meant, wouldn't be understood without the work of journalists. From an approach to Sports Journalism and the evolution of the white-and-red club until today, the project culminates with the production and realization of a report titled "Orgull Gironí wakes up with the debut at the Top Division". The report aims to vindicate the important role played by the team, the fans and the city at the debut of Girona in the top category of the Spanish League.
[ca] Els cristalls líquids són compostos de gran interès en el món actual per les seves aplicacions en els camps principalment de l'electrònica i l'òptica (pantalles). Les molècules que els composen han de ser estables tèrmica, química i fotoquímicament, i a més han de presentar aquest estat de cristall líquid en un ampli rang de temperatures. En aquest treball s'han preparat noves molècules que, en contenir gran quantitat d'àtoms de fluor a les seves estructures, compleixen aquestes característiques.

[en] Presently, liquid crystals are compounds of great interest due to their applications mainly in the fields of electronics and optics (displays). Molecules that form them must show thermal, chemical and photochemical stability. Moreover, these compounds must exhibit liquid crystal behaviour for a wide range of temperatures. In this work, we have prepared new molecules containing a large number of fluorine atoms in their structures, which show these characteristics.
[ca] En els darrers anys s'han produït diverses controvèrsies en l'esfera pública espanyola a partir de missatges humorístics o crítics que qüestionaven la sacralitat de determinats símbols identitaris i nacionals. Entre d'altres, es poden citar les polèmiques generades per l'escriptor Guillermo Zapata, la tuitera Cassandra Vera i el raper Valtònyc. Seguint el marc analític dels pànics morals elaborat per Stanley Cohen als anys setanta, i actualitzat posteriorment, analitzem la construcció mediàtica d'aquests "dimonis populars", així com el posicionament dels diferents actors implicats. Per fer-ho, identifiquem tres moments en la construcció d'aquests pànics: cultiu, operació i dissipació. I n'observem la mutació al llarg del temps, des d'un inici on és difícil diferenciar entre pànic moral i escàndol polític fins a una etapa de maduresa en què poden distingir-se clarament ambdós fenòmens. El nostre plantejament és que aquests pànics morals són un element distintiu dintre de les controvèrsies polítiques generades en l'esfera pública, que reflecteixen a més una cultura de la seguretat específica a Espanya, sobretot després de l'aprovació de la Llei de seguretat ciutadana i la reforma del Codi Penal el 2015.

[en] In recent years, there have been various controversies in the Spanish public sphere based on humorous or critical messages that questioned the sacredness of certain identity and national symbols. Among others, the controversies generated by the writer Guillermo Zapata, the tweeter Cassandra Vera and the rapper Valtònyc can be cited. Following the analytical framework of moral panics developed by Stanley Cohen in the 1970s, and later updated, we analyze the media construction of these "popular demons", as well as the positioning of the different actors involved. To do this, we identify three moments in the construction of these panics: cultivation, operation and dissipation. And we observe its mutation over time, from a beginning where it is difficult to differentiate between moral panic and political scandal to a stage of maturity in which both phenomena can be clearly distinguished. Our approach is that these moral panics are a distinctive element within the political controversies generated in the public sphere, which also reflect a specific security culture in Spain, especially after the approval of the Citizen Security Law and the reform of the Code Criminal in 2015.
[ca] Publicació editada per commemorar el 50è aniversari de la creació dels Laboratorios del Norte de España, que es van crear en l'any 1902 a Figueres. Inclou la gènesi i desenvolupament dels laboratoris, l'establiment del nucli bàsic del Museu retrospectiu de farmacia i medicina al monestir de Santa Maria la Real de Nájera, la col·lecció de morters i ceràmica farmacèutica, etc. Conté làmines.

[en] Book published to commemorate the 50th anniversary of the Laboratorios del Norte de España, which were created in 1902 in Figueres. It includes the genesis and development of the laboratories, the establishment of the basic nucleus of the Retrospective Museum of Pharmacy and Medicine in the monastery of Santa Maria la Real de Nájera, the collection of mortars and pharmaceutical ceramics, etc. With prints.
[ca] Amb el final del règim comunista a Albània, les temàtiques predominants a la literatura d'aquest país han canviat en dues grans direccions. D'una banda, els autors que escriuen narrativa a albanès i/o viuen al país. Els més destacats són reconeguts per l'Acadèmia i se centren a desmuntar o reconvertir el llegat marxista i nacionalista que va desenvolupar aquesta institució al llarg dels anys de la dictadura de Hoxha. La gran figura frontissa és el reconegut novel·lista Ismail Kadaré. Tot i això, Albània és un país que posseeix una extensa població exterior, tant d'emigrants i expats com de minories ètniques albaneses, especialment els arbëreshë, a Calàbria i Sicília. Aquestes enormes colònies d'albanesos també han generat la seva pròpia literatura, de vegades directament en la llengua dels països d'acollida o de seguida traduïdes. Alguns dels noms més coneguts són narradores els relats de les quals han evolucionat en una literatura de gènere que enllaça amb la que es publica a la resta d'Europa. Dins aquest context, la narradora Lea Ypi ha revolucionat les lletres albaneses amb una primera obra que connecta les temàtiques tradicionals de la novel·la albanesa sobre el final del règim comunista, amb aquella que se centra en les crisis que ha portat el nou sistema liberal, de la qual Grècia aporta un petit però significatiu nombre d'exemples.

[en] With the end of the communist regime in Albania, the predominant themes in the Literature of that country have changed in two major directions. On the one hand, the authors who write fiction in Albanian and/or live in the country. The most prominent among them are recognized by the Academy and focus their works on dismantling or reversing the Marxist and nationalist legacy that that institution developed throughout the years of the Hoxha dictatorship. The great pivotal figure is the renowned novelist Ismail Kadaré. However, Albania is a country that has a significant percentage of its population abroad. Both from emigrants and expats and from ethnic Albanian minorities, especially the Arbëreshë, in Calabria and Sicily. These enormous colonies of Albanians have also generated their own literature, sometimes directly in the language of the host countries or immediately translated. Some of the best-known names are women whose stories have evolved into genre literature that links with what is being published in the rest of Europe. Within this context, Lea Ypi has revolutionized Albanian literature with a first work that connects the traditional themes of the Albanian novel about the end of the communist regime, with that which focuses on the crises brought about by the new liberal system, of which Greece provides a small but significant number of examples.
[ca] El present article estudia "El gamonal" (1927) de Gamaliel Churata. El nostre objectiu és escatir quina és la intenció discursiva que es proposa l'autor amb aquest text. Així mateix, volem analitzar la representació de l'indígena i el gamonal que ens presenta aquest conte. Finalment, ens proposem establir la relació entre aquest text de Churata i l'indigenisme.

[en] This article studies "El gamonal" (1927), by Gamaliel Churata. Our aim is to investigate the discursive intention that this author proposes with the realization of this text. We also want to analyze the representation that is elaborated on the indigenous and gamonal that this story presents to us. Finally, establish the relationship between this text of Churata and indigenism.
[ca] Aquesta tesi doctoral ha estudiat els raonaments quotidians que els pares i mares de diferents classes socials fan servir a l'hora de valorar les escoles i triar-ne una per als seus fills. Es divideix en tres parts. La primera part presenta un model sociològic de les accions socials que facilita una definició de les aspiracions educatives familiars, i llavors procedeix a fonamentar un concepte sociològic de la consciència discursiva i dels raonaments quotidians. La segona part del text formula un seguit d'hipòtesis sobre la forma dels raonaments quotidians del professorat i de les mares. D'una banda, situa els raonaments quotidians dels equips docents entre les forces centrípetes i centrífugues de l'organització escolar. D'una altra, evoca els estudis sociològics sobre les pràctiques socials que són el vehicle de la transmissió cultural familiar, i proposa de complementar-los remarcant els raonaments quotidians que aquestes pràctiques duen associats. La tercera part del text és un informe on s'especifiquen els resultats del treball de camp programat. Així doncs, el text ressegueix les característiques dels casos d'estudi i presenta l'anàlisi. Assenyala els trets semàntics del discurs amb què el professorat i les mares enraonen de les aspiracions educatives projectades sobre els infants. Tot plegat mostra la fotografia de la simetria que detecten les entrevistes entre el discurs docent i el de les mares d'origen mitjà, i de l'asimetria que detecten quan les mares són d'origen obrer.

[en] This doctoral thesis has researched how parents with several social backgrounds draw on different patterns of everyday reasoning in order to appraise schools and choose one of them for their children. The document is divided into three parts. The first part portrays both a sociological model of social actions -that frames a definition of family educational aspirations, and a sociological concept of discursive consciousness and everyday reasoning. The second part states a set of hypotheses on the form of teachers' and parents' everyday reasoning. First, teachers' reasoning is situated within the centrifugal and centripetal forces of school organisation. And second, the sociological analysis of family cultural transmission through social practices is not only retrieved but also complemented by emphasizing the everyday reasoning that is associated to such practices. The third part reports on the outcomes of the scheduled fieldwork. Thus, the main features of the case studies are described and the analysis is presented in a systematic way. Both teachers' and parent's (mostly, mothers') discourses on educational aspirations are portrayed by looking at some key semantic differences and commonalities. The final conclusion captures a significant symmetry between teachers' and middle-class mothers' reasoning whilst teachers' and working-class mothers' reasoning appear to be quite asymmetric.
[ca] La presumpció d'innocència és una garantia que neix com a resposta a innombrables abusos històrics per part del poder, en totes les seves manifestacions, servint-se del ius puniendi en el procediment penal inquisitiu, i es en el nostre temps un element transcendental del nostre procés penal, la rellevància del qual el proveeix de caràcter de dret fonamental i, per tant, del màxim contingut axiològic en el nostre ordenament jurídic.

[en] The presumption of innocence is a guarantee that arises as a response to countless historic abuses of power in all its manifestations, using ius puniendi in the inquisitorial criminal procedure. In our time, it is a crucial element of our criminal process, whose relevance endows it with the character of a fundamental right and, therefore, the maximum axiological content in our legal system.
[ca] Aquest Treball de Final de Grau és la bíblia de venda de Mussara, un llargmetratge de ficció i terror. A través del metratge trobat, expliquem la història d'Alicia, una estudiant de sociologia que arriba a la Mussara, amb els seus amics, per a buscar respostes a la seva despoblació. Dies després, els seus enregistraments són trobats.

[en] This Final Degree Project is the sales bible of Mussara, a fiction and horror feature film. Through the found footage, we explain the story of Alicia, a sociology student who arrives to La Mussara, with her friends, to look for answers to her depopulation. Days later, her recordings are found.
[ca] Aquest projecte es centra en l'àmbit de l'automoció, i la seva finalitat es ampliar la informació que proporciona el fabricant d'un vehicle als usuaris. Un dels punts claus del sistema es que aquest quedi completament integrat, per tant, utilitza dispositius externs inclosos al vehicle com ara el display que anteriorment s'utilitzava per a mostrar informació del radiocasset, i una maneta amb dos botons utilitzada per al control del sistema. El sistema mostra diferents tipus d'informació com ara la velocitat instantània del vehicle, revolucions del motor, velocitat màxima, distància parcial recorreguda, hora i data. A més de mostrar informació, aquest es capaç d'emmagatzemar-la en un suport extraïble per a una posterior explotació a un ordinador convencional. El sistema no està pensat per a ser un projecte tancat, sinó que esta dissenyat per a ser ampliat en quant a funcionalitats, i per tant aquest projecte es considera una primera versió.

[en] This project focuses on the automotive sector, and aims to extend the information provided by the manufacturer of a vehicle to users. One of the key points of the system is that is fully integrated, therefore, it uses external devices provided in the vehicle such as a display that was previously used to display information from the radio cassette, and a handle with two buttons to control the system. The system displays different types of information as the instantaneous speed, engine speed, maximum speed, partial distance traveled, time and date. In addition to displaying information, it is able to store it in a removable media for later use in a conventional computer. The system is not intended to be a final draft, but is designed to be expanded in terms of functionality, and therefore this project is considered a first version.
[ca] Tot i que la creixent amenaça de les plantes exòtiques invasores en els espais naturals és un fet evident, aquest problema és gairebé desconegut a la Vall d'Alinyà. Es van estudiar set punts de mostreig associats a quatre tipologies d'hàbitat per esbrinar la distribució de les plantes invasores en la Vall d'Alinyà, així com canvis recents en la seva composició, abundància i en el rang de distribució a partir de fonts bibliogràfiques. Es va desenvolupar un índex per quantificar la problemàtica de les invasions de flora exòtica en els diferents hàbitats estudiats. Els focus d'invasió van resultar estar associats a zones pertorbades, nuclis de població i baixes altituds. El canvi climàtic i els canvis en els usos del sòl podrien estar jugant un paper essencial en l'aparició de noves plantes invasores i en l'increment tant de l'abundància com de la cota altitudinal dels nivells més grans d'invasió. Tot i que la problemàtica associada a les plantes invasores en la Vall d'Alinyà és generalment baixa, algunes espècies com Senecio inaequidens representen una amenaça per a l'espai, motiu pel qual es proposa un pla de gestió per a la flora invasora.

[en] Although the growing threat of invasive alien plants in natural areas is an evident fact, this problem is almost unknown in the Alinyà Valley. Seven sampling points associated with four types of habitat were studied to find out the distribution of the invasive plants in the Alinyà Valley, as well as recent changes in their composition, abundance and distribution range from literature. An index was developed to quantify the problematic of exotic plant invasions in the different habitats studied. The foci of invasion turned out to be associated with disturbed areas, villages and low altitudes. Climate change and changes in land use could be playing a key role in the emergence of new invasive plants and in increasing both the abundance and the altitude where the largest invasion levels are found. Although the problematic associated with invasive plants in the Alinyà Valley is generally low, some species such as Senecio inaequidens poses a threat in this area, which is why a management plan for invasive plants is proposed.
[ca] Aquest treball consisteix en la creació d'una pàgina web per a personalitzar samarretes. Aquesta personalització consta en l'afegiment de texts, imatges del propi usuari que tingui en el seu ordinador i imatges a través d'un codi QR que al ser escanejat des de el mòbil del usuari podrà afegir imatges que tingui en el seu dispositiu mòbil. Un cop personalitzada, tant la part frontal com posterior de la samarreta, l'usuari tindrà la opció de descarregar els dissenys o guardar-los en el seu perfil. També disposa d'opcions per eliminar elements que hagi afegit en la samarreta mentre està editant el disseny. L'usuari podrà crear-se un compte per poder guardar els seus dissenys i poder visualitzar-los en el seu perfil un cop guardats.

[en] This project consist in creating a website for customizing t-shirts. This customization includes adding texts, images from the user's own computer, and images via a QR code that, when scanned from the user's mobile phone, will allow adding images stored on their mobile device. Once customized, both the front and back of the t-shirt, the user will have the option to download the designs or save them to their profile. There are also options to delete elements that have been added to the t-shirt while editing the design. The user can create an account to save their designs and view them in their profile once saved.
[ca] Aquesta investigació pretén entendre l'experiència laboral dels treballadors en ocupacions de baixos salaris. Per a això, la recerca proposa un estudi de mètodes mixts i comparatiu. La incorporació de la perspectiva quantitativa dóna compte d'una visió estructural de la pobresa laboral, mentre que la perspectiva de les trajectòries en l'etapa qualitativa té en compte l'experiència dels treballadors en ocupacions de baix salari. La perspectiva de les trajectòries laborals ens permet entendre l'experiència laboral al llarg del temps, tant en la dimensió productiva i reproductiva com des del punt de vista dels treballadors. Per la seva banda, el disseny comparatiu i l'elecció dels casos d'Espanya i Xile permeten mirar l'objecte d'estudi en dos escenaris diferents, identificant semblances i diferències, la qual cosa permet donar compte del paper mediador de la dimensió institucional de estudi de cada cas.

[en] This research seeks to understand the work experience of workers in low-wage occupations. To this end, the research proposes a mixed methods and comparative study. The incorporation of the quantitative perspective accounts for a structural view of working poverty, while the perspective of the trajectories in the qualitative stage accounts for the experience of workers in low-wage occupations. The perspective of the work trajectories allows us to understand the work experience over time, both in the productive and reproductive dimensions and from the workers point of view. For its part, the comparative design and the choice of the cases of Spain and Chile allow us to look at the object of study in two different scenarios, identifying similarities and differences, which allows us to account for the mediating role of the institutional dimension of each case study.
[ca] En aquest manuscrit es descriu el resultat del treball experimental realitzat durant la tesi doctoral envers el disseny, la preparació i la caracterització de diferents tipus d'interruptors moleculars fotoactius basats en processos de transferència electrònica fotoinduïda. Aquests interruptors formats per díades donador-acceptor, poden patir transferències electròniques fotoinduïdes que poden jugar fonamentalment dos papers en el comportament dels interruptors moleculars estudiats en aquesta tesi: i) modular les propietats òptiques (fluorescència) dels diferents estats d'un interruptor molecular fluorescent segons si es produeix o no una transferència electrònica; o ii) actuar com a mecanisme pel qual un interruptor molecular passa d'un estat a un altre.

[en] This manuscript describes the result of the experimental work done during the PhD on the design, preparation and characterization of different types of photoactive molecular switches based on photoinduced electron transfer processes. These switches formed by donor-acceptor dyads can undergo photoinduced electron transfer processes that can basically play two diferent roles in the behavior of the molecular switches studied in this thesis: i) modulate the optical properties (fluorescence) of fluorescent molecular switch states depending on whether an electron transfer occurs or not; or ii) act as a mechanism by which a molecular switch switches from one state to another.
[ca] Amb aquest article continuem la publicació del llarg cicle de conferències arqueològiques que Pelegrí Casades i Gramatxes va pronunciar al Centre Excursionista de Catalunya a partir de 1905. En aquesta ocasió presentem el manuscrit de la conferència que va dictar l'11 de novembre de 1905 sobre prehistòria de la península Ibèrica.

[en] With this article we continue the publication of the long series of archaeological lectures that Pelegrí Casades i Gramatxes gave at the Centre Excursionista de Catalunya from 1905. On this occasion we present the manuscript of the lecture he gave on November 11th, 1905 on prehistory of the Iberian Peninsula.